
AUTA APOSTOLICAE SEDIS 


COMMENTARIUM OFFICIALE 


ACTA PII PP. X 


LITTERAE APOSTOLICAE 


EXSTINGUUNTUR PAROECIAE URBIS S. MARIAE IN VIA LATA, S. MARCELLI, AC 
SANCTORUM QUIRICI ET IULITTAE, ATQUE INSTITUITUR PAROECIA 8S. MARIAE 
AB ORIGINE IMMACULATAE ET 8S. IOANNIS BERCHMANS EXTRA POMOERIUM. 


PIUS EPISCOPUS 
SERVUS SERVORUM DEI 


Ad perpetuam rei memoriam. — In ordinandis almae Urbis paroeciis, 
quemadmodum pro novis civitatis temporibus salus postulat animarum, 
Nostrae iamdudum curae et cogitationes evigilant; nec pauca in eam rem 
sunt adhuc a Nobis, Deo favente, constituta. Nune ad idem propositum 
ultra progredi, maturum esse arbitramur. — Quare, de apostolicae pote- 
statis plenitudine, paroecias ternas , id est, sanctae Mariae in via Lata, 
sancti Marecelli, sanctorum Quirici et Iulittae abolemus et exstinguimus: 
earumque cuiusvis generis reditus ternis aliis, quae postea erunt insti- 
tuendae, destinamus. Praeterea, contracté paroecid, quae est ad sancti 
Laurentii via Tiburtina, alteram ad sanctae Mariae ab origine Immacu- 
latae et S. Ioannis Berchmans extra pomoerium instituimus; cui quidem 
reditus, qui paroeciae ad sanctae Mariae Monticellianae fuerunt, attri- 
buimus. Huius autem novae paroeciae definire terminos, itemque spatia 
trium modo exstinctarum paroeciis dispertire finitimis, Cardinalis vice 
Sacra Antistitis Urbis esto; qui etiam diligenter curabit exsequenda, quae 
hic a Nobis praescripta sunt. 

Praesentes vero litteras et in eis contenta et statuta quaecumque, 
nulla umquam ex causa, colore et capite, etiam ex eo quod paroeciarum 
patroni sive ecclesiastici sive laici, vel alii quilibet in praemissis seu in 

eorum aliquo, ius aut interesse, quamvis ex fundatione, dotatione vel ex 
alio quovis titulo habentes vel habere praetendentes, etiam quomodolibet 
in futurum, illis non consenserint, seu ad ea vocati et auditi non fuerint, 
de subreptionis, obreptionis aut nullitatis vitio seu aliquo defectu inex- 
cogitato et substantiali, notari, impugnari aut in controversiam et iudi- 
cium vocari posse: sed tamquam ex pontificiae providentiae officio, et 
motu proprio, certa scientia, matura deliberatione, deque Nostrae apo- 
stolicae potestatis plenitudine editas, omnimoda firmitate perpetuo validas 
et efficaces exsistere et fore, suosque plenarios et integros effectus sortiri 
et obtinere, atque ab omnibus inviolabiliter observari volumus et decer- 
nimus, sublata cuicumque, etiam cardinalitia dignitate fulgenti, quavis 
aliter iudicandi et interpretandi facultate; irritum quoque et inane decer- 
nentes quidquid in contrarium scienter vel ignoranter contigerit attentari. 

Non obstantibus de iure quaesito non tollendo aliisque Nostris et 
Cancellariae Apostolicae regulis, Praedecessorum Nostrorum constitu- 
tionibus et ordinationibus et quarumcumque ecclesiarum etiam patriar- 
chalium seu ordinum et congregationum, iuramento et confirmatione apo- 
stolica vel quavis alia firmitate roboratis, statutis et consuetudinibus, 
etiam motu prorio aliisque quibuslibet in contrarium praemissorum con- 
cessis, de illis eorumque totis tenoribus praesentibus pro expressis haben- 
tes, pari motu, scientia et apostolicae auctoritatis Nostrae plenitudine, 
plenissime et latissime specialiter derogamus. 

Praesentium vero transumptis, seu exemplis, etiam impressis, manu 
tamen notarii apostolici subscriptis et sigillo personae in ecclesiastica 
dignitate constitutae munitis, eandem fidem in iudicio et extra haberi 
volumus, quae ipsis praesentibus haberetur, si originaliter exhiberentur. 

Nulli ergo omnino hominum liceat hane paginam Nostrae suppres- 
sionis, exstinctionis, destinationis, institutionis, attributionis, decreti, sta- 
tuti, mandati, derogationis et voluntatis infringere vel ei ausu temerario 
contraire. Si quis autem hoc attentare praesumpserit, indignationem omni- 
potentis Dei ac beatorum Apostolorum eius Petri et Pauli se noverit 
incursurum. 

Datum Romae apud S. Petrum, anno Domini millesimo nongente- 
simo nono, quarto idus Martii, Pontificatus Nostri anno sexto. 


A. CARD. AGLIARDI, 8S. R. E. Cancellarius. 
Tulius Campori, Protonotarius A postolicus. 


Raphael Virili, Protonotarius A postolteus. 
Loco #8 Plumbi 

I] 


PRAEFECTURA APOSTOLICA DE « BASUTO—LAND » IN AFRICA AUSTRALI ERI- 

GITUR IN VICARIATUM APOSTOLICUM. 

PIUS PP. X 

Ad futuram rei memoriam. — Ex hac beati Petri Principis Aposto- 
lorum cathedra, quam nullis quidem meritis Nostris divinitus obtinemus, 
tamquam e sublimi specula, in omnes, vel longo terrarum marisque spatio 
dissitas, catholici orbis partes oculos mentis Nostrae sollicito studio con- 
vertimus, et quae catholico nomini provehendo, atque aeternae animarum 
saluti procurandae benevertant, ea Nostra auctoritate interposita decer- 
nere maturamus. Hoc consilio, cum Vicarii apostolici Africae australis 
nuper a Nobis postulaverint, ut Praefecturam apostolicam de Basuto- 
Land, curis commissam congregationis Oblatorum Mariae Immaculatae, 
in Vicariatum apostolicum erigere dignaremur, referentes ad Nos, praedi- 
ctam missionem tum numero christianorum ac presbyterorum, tum reli- 
gionis incremento, eo devenisse, ut summopere congruum esse videatur, 
ipsam a Pastore qui charactere episcopali sit insignitus gubernari; Nos, 
omnibus rei momentis attento ac sedulo studio perpensis, cum venerabi- 
libus Fratribus Nostris 8. R. E. Cardinalibus negotiis Prop. Fidei praepo- 
sitis, votis hisce annuendum propensa voluntate existimavimus. Quare, 
motu proprio atque ex certa scientia et matura deliberatione Nostris, 
deque apostolicae Nostrae potestatis plenitudine, praesentium vi, Prae- 
fecturam apostolicam de Basuto—Land, in Africa australi, in Vicariatum 
apostolicum erigimus atque constituimus, cui Basuto—Landensi nomen 
facimus, et quem eadem confinia retinere vyolumus, quibus Praefectura 
continebatur. Decernentes, praesentes litteras firmas, validas et efficaces 
exsistere et fore, suosque plenarios et integros effectus sortiri et obtinere, 
illisque, ad quos spectat et spectare poterit, in omnibus et per omnia ple- 
nissime suffragari, sicque in praemissis per quoscumque iudices ordinarios 
et delegatos iudicari et definiri debere, atque irritum et inane, si secus 
super his a quoquam, quavis auctoritate, scienter vel ignoranter contigerit 
attentari. Non obstantibus Nostra et Cancellariae Apostolicae regula de 
iure quaesito non tollendo, aliisque constitutionibus et ordinationibus 
apostolicis, ceterisque, speciali licet atque individua mentione dignis, in 
contrarium facientibus quibuscumque. 

Datum Romae apud 8. Petrum sub anulo Piscatoris, die xvi Fe- 
bruarii MCMIX, Pontificatus Nostri anno sexto. 


L. & S. 


R. CARD. MERRY DEL VAL, a secretis Status. 


‘ 
271 
| 


Acta Apostolicae Sedis - Commentarium Offciale 


EPISTOLAE 


AD CAROLUM KORZ PRAESIDEM, ET AD SUPREMUM CONSILIUM CONSOCIA- 


TIONIS CATHOLICORUM TEUTONUM « CENTRAL VEREIN » IN FOEDERATIS 


AMERICAE CIVITATIBUS. 


Dilecti filii, salutem et apostolicam benedictionem. — Consociationem 
vestram in tuendis communibus religionis vitaeque rationibus studere pri- 
mum omnium, ut Vicario Iesu Christi sit coniunctissima, facile intelle- 
ximus, anno superiore, quum delectam sodalium manum, qui ad Nos, uni- 
versorum nomine, gratulatum venerant, coram allocuti sumus. Id ipsum 
agnoscimus nunc ex eis litteris, quas dilectus filius Fridericus Hoenighausen, 
e decuria consociationi moderandae, curavit ad Nos perferendas : quibus, 
allato conventus Brooklyniensis exemplo, certiores Nos facitis de iis, quae 
in omnibus vestris conventibus haud ita pridem, per solemnia iubilaei 
Nostri, consulta sunt. Equidem istas vel gratulationes, pietatis atque 
studii plenas, vel pollicitationes summi erga Nos obsequii et fidei libenti 
gratoque accipimus animo; vobisque, quod Nobis, hac mole molestiarum 
afflictis, ita studetis esse solatio, gratias et agimus et habemus. Simul autem, 
ut constanter in ista voluntate permanere, atque, uti instituistis, chri- 
stianae officia vitae servare possitis, divinam vobis opem magnaeque Dei 
Matris patrocinium imploramus. Ipsa enim adiuvante, quae sapientiae 
sedes est et interemptrix haeresum, vobis licebit, cum in omnibus rebus 
digne retinere professionem catholicam, tum praesertim sobolem ab ille- 
cebris errorum et corruptelis, quibus circumfusa est, praestare immunem, 
atque adeo sancte recteque educere. Auspicem vero divinorum munerum, 
ac testem paternae benevolentiae Nostrae, vobis, dilecti filii, consocia- 
tisque universis et singulis apostolicam benedictionem amantissime im- 
pertimus. 


Datum Romae apud 8S. Petrum, die v1 Martii Mcmrx, Pontificatus Nostri 


anno sexto. 


PIUS PP. X 

II 


AD R. P. IOANNEM BAPTISTAM FERRERES, 8. I., DE EDITIS P. GURY OPERIBUS, 
EXPOLITIS ET AUCTIS. 


Dilecte filii, salutem et apostolicam benedictionem. — Accepimus a 
dilecto filio Eugenio Subirana, qui typis ediderat, duplex opus Petri Gury, 
tuis expolitum atque auctum curis, Compendium theologiae moralis et Casus 
conscientiae; pro quo quidem munere, quum cupimus ut ei Nostris verbis 
gratias agas, tum tibi de fructu doctrinae tuae gratulamur. Videmus 
enim, te laudibus peritorum ornari, quod auctoris, merito celebrati, libros 
eo melius accommodaveris ad haec tempora in usum vel disciplinae vel 
sacri ministerii. Etsi autem certis in rebus proprie commodum spectasti 
sacerdotum ex Hispania et America latina, ceterum tamen videris omnium, 
qui rite criminum confessiones excipiunt, utilitati servisse: idque maxime, 
novarum accessione quaestionum, in quibus saepe poenitentiae administri 
haerere solent. Quare, et de confecto opere te amamus, et optimis cleri 
studiis prodesse scribendo pergas hortamur. Auspicem vero divinorum 
munerum, ac testem benevolentiae Nostrae, tibi, dilecte fili, itemque pon- 
tificio officinatori librario, quem memoravimus, apostolicam benedictionem 
peramanter impertimus. 

Datum Romae apud 8S. Petrum, die vit Martii McMIx, Pontificatus 


Nostri anno sexto. 
PIUS PP. X 


AD MODERATORES, DOCTORES DECURIALES ET ALUMNOS CATHOLICAE STU- 
DIORUM UNIVERSITATIS INSULENSIS. 


Dilecti filii, salutem et apostolicam benedictionem. — Ex litteris vestris 
itemque e sermone clarissimi viri, qui nuper istam Universitatem studio- 
rum regendam suscepit, ea cognovimus, quae numquam Nobis dubia 
fuerunt, et quam pie coleretis Vicarium Iesu Christi, et quam religiose, ad 
eius praescripta, catholicae fidei integritatem tueremini, et quantae habe- 
retis curae vos, magistri, praelucere omnibus, non solum institutione doctri- 
nae, sed etiam exemplo vitae; vos, alumni, disciplinis praeceptisque opti- 
mis conformari in spem Ecclesiae, patriae et civitatis. Haec, inquimus, 
certissima Nobis erant; sed tamen denuo a vobis testata, praesertim cum 
tanta amoris et obsequii significatione, Nos valde delectarunt. Aeque enim 

ac Decessores Nostri, Nos istam christianae sapientiae nobilissimam sedem 
diligimus magnique facimus: quae quidem eo magis cordi debet esse bonis 
omnibus, quo magis in invidia atque odio est improborum. Quoniam igitur 
eam isti appellare solent arcem rei catholicae in superiore Gallia — id quod 
facere per ludibrium videri volunt, quamquam honestissima appellatione 
ipsam vere afficiunt —tamen non obscure indicant, destinatam sibi ma- 
xime esse ad impugnandum. Vos vero, cum dabitis operam, ut tali semper 
nomine sit digna, tum hane arcem defendere pro viribus perseverabitis. 
Numquam deerit vobis singularis gratia et providentia Episcoporum; nec 
desinent suis vos opibus adiuvare cives catholici: quibus institutum ve- 
strum, utpote peropportunum communi saluti, commendatissimum esse 
oportet. Nos, quin praecipuam quandam de vestris rebus curam, sicut 
egimus, acturi simus, ne dubitetis. Auspicem interea divinorum mune- 
rum, ac testem paternae benevolentiae Nostrae, vobis, dilecti filii, un:- 
versis et singulis apostolicam benedictionem amantissime impertimus. 

Datum Romae apud 8. Petrum, die vul Martii McMIx, Pontificatus 
Nostri anno sexto. 


PIUS PP. X 


IV 


AD R. P. RAYMUNDUM VELASQUEZ RECTOREM, ET DOCTORES DECURIALES 
UNIVERSITATIS STUDIORUM MANILANAE A 8S, THOMA, 


Dilecti filii, salutem et apostolicam benedictionem. — Magnopere ea 
Nobis placuerunt, quae, vertente anno sacerdotii Nostri quinquagesimo, 
communiter scripseratis ad Nos, gratulandi causa: siquidem eam signifi- 
cationem dedistis vestrae in Nos pietatis atque animi, ut facile agnove- 
rimus filios addictissimos, eosque peculiari quadam coniunctione Nobis 
devinctos. Non minus autem grate accepimus, istud doctrinarum domici- 
lium, quod quidem in Nostra praesertim tutela fideque est, frequentia alum- 
norum et amplitudine nominis florere. Id quod deberi scimus cum pro- 
videntiae instantiaeque sodalium Dominicianorum, qui ad optimum sui 
athenaei statum nihil faciunt reliqui, tum navitati studioque praesidum 
ac doctorum, qui pro sua quisque facultate universis recte constituendis 
disciplinis omnem dare operam consueverunt. Itaque meritam utrisque 
tribuimus laudem, habemus gratiam; quippe sedulo id negotii administratis, 
quo nihil magis Ecclesiae et civitatis refert. Quamquam vero de vestra 
officii constantia nullum est dubium, sinite hortemur vos, ut sanctum et 
solemne semper habeatis, et dicto audientes esse huic Apostolicae Sedi, 

et ducem philosophandi de divinisque rebus disputandi sequi Thomam. 
Ita in hae agitatione studiorum numquam a christianae veritatis regula 
aberrabitis; quod non paucis hodie contingit, dum suo ipsorum iudicio 
aut suspectae certorum hominum auctoritati plus aequo indulgent. Restat, 
ut quotquot istic digni sunt professione catholica, operam industriamque 
vestram omni ope iuvent, et quod in primis optamus, patresfamilias suam 
sobolem, ne institutionis, quae afflatu religionis caret, subeat pericula, 
vobis tradere in disciplinam habeant curae. Auspicem divinorum mune- 
rum, ac testem paternae benevolentiae Nostrae, vobis vestrisque alumnis, 
dilecti filii, apostolicam benedictionem peramanter impertimus. 

Datum Romae apud S- Petrum, die vi Martii Mcmrx, Pontificatns 
Nostri anno sexto. 

PIUS PP. X 


V 


AD R. P. D. IACOBUM POLETTO, PROTONOTARIUM APOSTOLICUM DECURIALEM, 
DE OPERE CUI TITULUS « LA 8. SCRITTURA NELLE OPERE E NEL PENSIERO 
DI DANTE ALIGHIERI ». 


Dilecte fil, salutem et apostolicam benedictionem. — Libenter nos 
quidem dedimus, quod rogabas, ut quum scribendo exsequutus esses, quid 
de sacris Litteris Aligherius sensisset scriptumque reliquisset, tibi per Nos 
liceret, eum librum in lucem, Nobis dedicatum, proferre. Nec vero officium 
solum probavimus pietatemque in Nos tuam: nam probe quum sciremus 
quo esses ingenio, eruditione, studio religionis, et quam alte, diuturno usu 
ac disciplina, Poetam totum haberes cognitum, omnino nullum erat du- 
bium, quin tam gravi in argumento id operis confecisses, quod cum honori 
tibi, tum bonis omnibus voluptati foret. Opinionem non sane fefellit exitus. 
Siquidem, ex quo is tuus liber est in manibus, optima de ipso iudicia exi- 
stimatores docti et intelligentes iam fecerunt; quibus iure videtur com- 
mendabilis, quod Aligherii, in hoc ipso genere, incorruptam christianae 
professionis laudem nervose copioseque confirmet. Quamquam enim Scrip- 
turae sanctae auctoritas iis fundamentis constituta est, ut humanis admi- 
niculis non indigeat, gaudemus tamen in ipsa tuenda Nobis talem etiam 
virum suffragari. Id te videmus pulchre ostendisse, nonnullos refellentem, 
qui ad imponendum imperitis, eo auctore, quemadmodum nostratibus 
Ecclesiae adversariis usitatum est, abutuntur. Ita et veritatis egisti cau- 
sam, et Dantis memoriam ab iniuria vindicasti: qui si quapiam in re ali- 
quid humanitus offendit, eundem tamen nominis catholici certissimum 

decus et ornamentum esse, nemo sanus inficiabitur. Auspicem autem divi- 
norum munerum, ac testem paternae benevolentiae Nostrae, tibi, dilecte 
fili, apostolicam benedictionem peramanter impertimus. 

Datum Romae apud 8. Petrum, die vm Martii Mcmix, Pontificatus 


Nostri anno sexto. 
PIUS PP. X 


S. CONGREGATIO. S. OFFIC 


DECRETUM 
QUO SACERDOS ROMULUS MURRI NOMINATIM AC PERSONALITER EXCOMMU- 


NICATUR, ET DECLARATUR VITANDUS. 


Sacerdotem Romulum Murri e Firmana dioecesi, erronea ac seditiosa 
in Ecclesia Dei secripto et verbo disseminantem, ecclesiastica auctoritas, 
paternis monitis et medicinalibus etiam poenis, ad saniores sensus iterum 
iterumque revocare non omisit. Ipse vero, nihili haec omnia pendens atque 
in censuris temerarie insordescens, pervicacis rebellionis exemplum seipsum 
fidelibus praebere non destitit. Quare, ne ex longiori mora scandala inter 
ipsos fideles invalescant, saprema haec sacra Congregatio sancti Officii, 
de expresso Ssmi D. N. Pii Papae X mandato, in praefatum sacerdotem 
Romulum Murri, novissimae peremptoriae canonicae monitioni obfirmata 
contumacia refragantem, sententiam maioris excommunicationis nomi- 
natim ac personaliter pronunciat, eumque omnibus plecti poenis publice 
excommunicatorum, ac proinde vitandum esse, atque ab omnibus vitari 
debere, solemniter declarat. 

Datum Romae, ex aedibus 8. Officii, die 22 Martii 1909. 


L.  S. Aloisius Castellano, Notarius. 


I] 


DE BENEDICENDIS PUERI IESU NUMISMATIBUS, IISQUE INDULGENTIIS 


DITANDIS. 
Die 18 Martii 1909 


Ssmus D. N. D. Pius div. prov. PP. X, in audientia R. P. D. Adses- 
sori sancti Officii impertita, sacerdotibus universis, tum saecularibus tum 

regularibus, rite facultate pollentibus benedicendi coronas, rosaria, cruces, 
crucifixos, parvas statuas ac sacra numismata eisque adplicandi indul- 
gentias apostolicas nuncupatas, potestatem quoque fecit adnectendi sacris 
numismatibus, quae imaginem infantis D. N. Iesu Christi praeseferunt, 
etiam indulgentiam quinquaginta dierum, defunctis quoque adplicabilem, 
toties a christifidelibus lucrandam, quoties ipsi, corde saltem contrito ac 
devote aliquod ex huiusmodi numismatibus deosculantes, invocationem 
Sancte puer Iesu, benedic nos recitaverint; nee non plenariam indulgentiam 
ab iis acquirendam, qui unum ex memoratis numismatibus in mortis ar- 
ticulo deosculati fuerint, simulque, confessi ac sacra communione refecti 
vel saltem contriti, sanctissimum Iesu nomen ore, si potuerint, sin minus 
corde, devote invocaverint, et mortem tamquam peccati stipendium de 
manu Domini patienter susceperint. Praesenti in perpetuum valituro, 


absque ulla Brevis expeditione. Contrariis quibuscumque non obstantibus. 


L. BS. A. Can. Giambene, Substitutus pro Indulgentiis. 


CONCEDITUR INDULGENTIA ANULUM CARDINALIUM ET EPISCOPORUM DEO- 

SCULANTIBUS. 

Die 18 Martii 1909 

Ssmus D. N. D. Pius div. prov. PP. X, in audientia R. P. D. Adses- 
sori sancti Officii impertita, universis christifidelibus, corde saltem con- 
trito ac devote, anulum EE. PP. Cardinalium vel RR. PP. Archiepisco- 
-porum et Episcoporum deosculantibus, indulgentiam quinquaginta die- 
rum, defunctis quoque adplicabilem, benigne concessit. Praesenti in per- 
petuum valituro, absque ulla Brevis expeditione. Contrariis quibuscumque 


non obstantibus. 


L. BS. A. Can. Giambene, Substitutus pro Indulgentiis. 

S. CONGREGATIO CONSISTORIALIS 


PLOCEN. 
DISMEMBRATIONIS 


PAGI « KLONKOY » ET « WYZEGA » SEPARANTUR A DIOECESI AUGUSTOVIENSI, 
ET DIOECESI PLOCENSI ATTRIBUUNTUR. 


Incolae pagorum Klonkov et Wyzega, intra limites paroeciae Turosl, 
dioecesis Augustoviensis seu Sejnensis, ob magnam a sua ecclesia paro- 
chiali distantiam, saepius enixis precibus efflagitarunt ut ad ecclesiam 
filialem in pago Zalas parochiae Lyse, dioecesis Plocensis, aggregarentur. 
Iustae petitionis causae ex legitimo processu firmatae sunt, simulque 
accessit tum utriusque Ordinarii tum parochi Turoslensis consensus. Quare 
Ssmus D. N. Pius PP. X, maiori animarum bono semper intentus, oblatis 
votis obsecundare dignatus est. Itaque Sanctitatis Suae iussa exsequens 
sacra Congregatio Consistorialis, per praesens decretum, suppleto, quate- 
nus opus sit, quorumcumque in hac re interesse habentium vel habere 
praesumentium consensu, pagos Klonkov et Wyzega, cum omnibus et sin- 
gulis in eis exsistentibus et commorantibus, a territorio paroeciae Turosl, 
dioecesis Augustoviensis seu Sejnensis, separat et avellit, eosque pariter 
ut supra territorio ecclesiae filialis in pago Zalas paroeciae Lyse, dioe- 
cesis Plocensis, aggregat et addicit; simulque praecipit ut documenta 
omnia dictos pagos eorumque incolas respicientia a cancellaria dioecesis 
Augostoviensis seu Sejnensis extrahantur, et debita forma cancellariae 
dlioecesis Plocensis tradantur, in ea in posterum servanda. Ad praemissa 
vero exsequenda deputatur R. P. D. Episcopus Plocensis cum faculta- 
tibus necessariis et opportunis, etiam subdelegandi ad effectum de quo 
agitur quamcumque aliam personam in ecclesiastica dignitate constitu- 
tam, et cum onere intra tres menses ad sacram hance Congregationem Con- 
sistorialem mittendi exemplar, authentica forma exaratum, exsecutionis 
peractae. Contrariis non obstantibus quibuscumque. 


Datum Romae, ex aedibus 8S. C. Consistorialis, die 15 Martii 1909. 


C. Carp. DE LAI, Secretarius. 


L. & S. 


Scipio Tecchi, Adsessor. 

VALENTIN. IN HISPANIA 
ERECTIONIS IN COLLEGIATAM 


PAROECIALIS ECCLESIA S8. MARIAE IN CAELUM ASSUMPTAE IN CIVITATE 
« SETABIS » SEU « JATIBA » AD COLLEGIATAE DIGNITATEM EVEHITUR. 


Ecclesiae S. Mariae in caelum assumptae in civitate Setabis, archi- 
dioecesis Valentinae, parochus R. D. Ioseph Pla preces ad Apostolicam 
Sedem iterato detulit, ut eadem ecclesia ad collegiatae honorem et digni- 
tatem eveheretur. 

Civitas siquidem, Setabis olim vulgo nuncupata, nune vero Jatiba, uti 
suis litteris retulit orator, antiquis Ecclesiae temporibus, episcopali sede 
decorata fuit, sicuti ex actis praesertim colligitur conciliorum, quae tune 
temporis Toleti habita sunt, in quibus de Setabitanis Episcopis persaepe 
occurrit mentio iidemque inter Toletanae ipsius archidioecesis suffraga- 
neos recensentur. 

Haud tamen diu Setabitana ecclesia cathedralis mansit. Nam, cum 
saeculo septimo Mauri Hispanias invasissent, atque sacra omnia disper- 
sissent, Setabitana quoque dioecesis eversa est. At excusso, sub initio 
saeculi decimitertii, armis piissimi Iacobi 1, Aragoniae regis, Maurorum 
iugo, atque christiano cultu restituto, Setabitana etiam ecclesia refloruit. 
Exinde enim ipsa uti collegiata insignis in documentis designatur, qua 
quidem dignitate anno millesimo quadringentesimo tertiodecimo auctam 
fuisse traditur. Deinceps Summi Pontifices Callixtus III atque Alexan- 
der VI, qui regenerationis lavacro abluti in eadem ecclesia fuerart, atque 
inter eius etiam canonicos adlecti, non paucis ipsam beneficiis et privi- 
legiis cumularunt. 

Quamvis autem in conventione, Apostolicam Sedem inter atque catho- 
licam Maiestatem anno MDCCCLI inita, ecclesia Setabitana, sublato eius 
Capitulo, uti paroecialis tantum fuerit constituta, haud tamen parochus 
aliique presbyteri eiusdem servitio addicti horas canonicas in ea recitare 
ac Sacra omnia uti antea facere destiterunt. Ex quo etiam factum est ut 


ecclesia eadem sufficientibus etiam in praesens sit instructa reditibus, 
atque insuper praeter parochum ad viginti numerentur sacerdotes, qui 
eius clero sunt adscripti. Templum autem, quod ipsum esse fanum asse- 
ritur a Mauris olim exstructum, magnificentissime est exornatum, et am- 
plitudine praestat. Sex insuper ecclesiae aedi sacrae Setabitanae uti matri 

subduntur, ad quas certis diebus anni festis parochus una cum clero acce- 
dere solet, ut Sacra in ipsis peragat. 

Cum preces parochi Setabitani, R. P. D. Victorianus Guisasola et 
Menendez, Valentinus Archiepiscopus, enixe commendaverit, Ssmus Diius 
noster Pius PP. X illas benigne excipiendas esse censuit. 

Quod igitur bonum, faustum felixque sit, Dei gloriae, religionis incre- 
mento benevertat, atque cleri populique Setabitani pietas erga Deiparam 
Virginem magis ac magis foveatur, Beatitudo Sua, suppleto, quatenus 
opus sit, quorumcumque in hac re interesse habentium vel habere prae- 
sumentium consensu, atque: 

I. Exstineto prius et suppresso, de apostolicae potestatis plenitudine, 
collativo titulo paroecialis ecclesiae, honori sanctae Mariae virginis in 
caelum assumptae, in civitate Setabitana intra archidioecesis Valentinae 
limites, sacrae, alteriusve cuiusque beneficii, si quod in praesens erectum 
in ipsa inveniatur, ecclesiam eandem, parochialem, uti antea, exstituram, 
ad collegiatae ecclesiae honorem et dignitatem, sub eodem titulo et invo- 
catione, cum Capitulo, stallo, choro, mensa capitulari, sigillo aliisque signis, 
privilegiis, concessionibus, exemptionibus, praeeminentiis et gratiis, quibus 
ceterae collegiatae ecclesiae in Hispania exsistentes, iure, usu et consue- 
tudine fruuntur et gaudent, iis tantum exceptis privilegiis, quae aut parti- 
culari ex indulto aut oneroso titulo fuerint acquisita, apostolica auctori- 
tate evehit atque extollit, eidemque reditus omnes et bona in dotem 
constituit, quibus actu ipsa fruitur, aliaque omnia, quae pia fidelium libe- 
ralitas in hune finem in posterum conferet. 

II. In eadem paroeciali ecclesia, ad collegiatae honorem ut supra erecta, 
Sanctitas Sua unam abbatialem praebendam cum animarum cura, per 
concursum, secundum sacrosanctae Tridentinae synodi decreta, confe- 
rendam, quae prima et unica erit Capituli collegialis dignitas, ita ut qui 
eam obtineat tam in choro et capitulo, quam in publicis supplicationibus 
aliisque sacris functionibus praesit et praeeminentiam habeat, nullo tamen 
praeter titulum, abbatiali alio insigni aut privilegio gaudeat, nullaique 
fruatur iurisdictione, itemque decem alias canonicales praebendas decem- 
que beneficiales erigit atque constituit. 

III. Animarum proinde curam in civitate Setabitana canonicus abbas 
in posterum geret, qui et singulis diebus festis de pree:epto, etiam sup- 
pressis, Sacrum pro populo faciet, et onera omnia suo muneri propria 
explebit. Cum autem hactenus e sacerdotibus clero ecclesiae Setabitanae 
adseriptis, tres, qui coadiutores dicti sunt, ad opem parocho ferendam in 
ahnimarum cura exercenda fuerint deputati, statuit Sanctitas Sua, ut etiam 
in posterum tres ex beneficiatis, servatis de iure servandis, ad idem coa- 

diutoris munus obeundum assumantur, iisdemque, hac de causa, eadem 
quae antea retributio adsignetur. 

IV. Collegiatae ecclesiae abbati, canonicis et beneficiatis Sanctitas Sua 
onus imponit apud collegiatam personaliter residendi; solemnioribus die- 
bus anni festis, vel in ecclesia ipsa Setabitana vel in filialibus ecclesiis, 
prouti hactenus mos fuit, Matutinum etiam cum Laudibus, ceteris vero 
diebus, horas tantum canonicas diurnas recitandi, itemque Sacrum pro 
benefactoribus faciendi: quibus vero diebus Sacrum erit solemniter cele- 
brandum, exsecutor huius decreti infra designandus decernet. 

V. Capitularium deinde congruae sustentationi onerumque ipsis incum- 
bentium implemento Sanctitas Sua prospicere volens, exsecutori huius 
decreti committit, ut pro diversa beneficiorum natura, habita tamen 
ratione eorum, quae constituta iam sunt, ex ecclesiae bonis certos quosdam 
fructus, quos in exsecutionis actis, ad sacram hane Congregationem trans- 
mittendis, accurate describet in dotem, tum pro abbatiali dignitate, tum 
pro canonicalibus et beneficialibus praebendis, adsignandos curet, servatis 
in omnibus iis, quae a sacrosancta Tridentina synodo hac super re decreta 
sunt. Tertia proinde saltem horum redituum pars quotidianis, uti vocantur, 
distributionibus erit tribuenda. 

VI. Item cum necesse omnino sit, ut sacrarum aedium conservationi 
atque cultus expensis consulatur, praecipit Beatitudo Sua, ut ex ecclesiae 
reditibus certa quaedam pars, secundum necessitates occurrentes ab exse- 
cutore computanda, detrahatur, quae hune in finem singulis annis, si 
opus fuerit, impendenda erit, eamque ecclesiae fabricae atque sacrario 
eadem Beatitudo Sua in dotem adsignat et attribuit. 

VII. Collegiali Capitulo ita erecto Sanctitas Sua facultatem facit sta- 
tuta et decreta condendi et edendi, sacris tamen canonibus, Tridentini 
praesertim concilii decretis, consona, quae eiusdem collegiatae ecclesiae 
regimen, bonorum ad eam pertinentium administrationem, onerum im- 
plementum, chori disciplinam atque poenarum a negligentibus vel absen- 
tibus contrahendarum impositionem respiciant, eaque condita atque edita 
corrigendi vel declarandi, praevia tamen Valentini Archiepiscopi pro tem- 
pore exsistentis adprobatione. 

VIII. Ad divini vero cultus splendorem et collegialis Capituli decorem 
augendum, Sanctitas Sua clementer indulsit, ut praeter ecclesiastica insi- 
gnia, consistoriali decreto, die v Iunii anno Mpcccxciv edito, a Leone 
PP. f. r. XIII clero universo parochialis ecclesiae S. Mariae in caelum 
assumptae concessa, abbas et canonici noviter erectae collegiatae, salvis 
ritualibus dispositionibus, loco superpellicei, in sacris ministeriis pera- 
gendis atque intra limites Valentinae archidioecesis, rochetto uti possint, 

in cuius manicis sub plagulis abbas parochus, tamquam peculiare suae 
dignitatis insigne, sericum textile violacei coloris adhibere poterit. 

IX. Ne vero ex decreta hac paroecialis ecclesiae sub titulo sanctae 
Mariae virginis in caelum assumptae in collegiatam erectione ullum cuique 
damnum obveniat, Sanctitas Sua R. D. Iosephum Pla, eiusdem paroeciae 
actu parochum, in abbatem collegiatae et paroecialis ipsius ecclesiae, 
absque novo concursu novaque litterarum apostolicarum expeditione, cum 
mandato tamen fidei professionem eliciendi et iuramentum fidelitatis prae- 
standi, eligere et constituere dignata est, atque insuper decernere, ut ad 
eanonicatus et beneficia consistoriali hoe decreto erecta, viginti nominentur 
sacerdotes, qui actu Setabitanae eiusdem paroecialis ecclesiae clerum con- 
stituunt, facta tamen R. P. D. Victoriano Guisasola et Menendez, Valen- 
tino Archiepiscopo, potestate seligendi, habita ratione aut beneficii naturae 
aut temporis, ex quo clero Setabitano iidem sacerdotes fuerunt adscripti, 


quinam inter eos ad canonicatus sint promovendi aut ad beneficia. Futuris 


vero vacationibus, abbatialis dignitas atque canonicatus, servatis de iure 
servandis, ac sartis tectisque praesertim Cancellariae legibus, conferenda 
erunt. 

X. Ad praemissa vero exsequenda Beatitudo Sua deputari voluit 
R. P. D. Antonium Vico, Archiepiscopum titularem Philippensem et apud 
Aulam Hispanicam Nuntium Apostolicum, cum facultatibus necessariis et 
opportunis etiam subdelegandi, ad effectum de quo agitur, quamcumque 
aliam personam in ecclesiastica dignitate constitutam, itemque definitive 
pronunciandi super quavis oppositione in exsecutionis actu quomodolibet 
oritura, iniuncta eidem obligatione, intra tres menses a data praesentium 
computandos, ad sacram hane Consistorialem Congregationem transmit- 
tendi exemplar, authentica forma exaratum, exsecutionis peractae, et 
praesens hisce de rebus edi mandavit consistoriale decretum, perinde vali- 
turum ac si litterae apostolicae, sub plumbo vel sub anulo Piscatoris, super 
iisdem expeditae fuissent, et inter acta referri sacrae huius Congrega- 
tionis Consistorialis. 

Datum Romae, ex aedibus 8. C. Consistorialis, die 16 Martii 1909. 


C. Carp. DE LAI, Secretarius. 


L. & S. 


Scipio Tecchi, Adsessor. 


S. Congregatio Concilii 

BARCINONEN. 
IUBILATIONIS 


CONCEDITUR PRIVILEGIUM IUBILATIONIS DECANO PRO TEMPORE COLLEGII 
SS. ITUSTI ET PASTORIS POST CONTINUUM ET LAUDABILE SERVITIUM XL 
ANNORUM. 

Die 27 Februarii 1909 

SYNOPSIS DISPUTATIONIS. — Communitas seu Collegium presbytero- 
rum beneficiariorum parochialis ecclesiae SS. Iusti et Pastoris, Barcinone, 
exposuit « beneficiatum antiquiorem, nempe decanum Collegii gaudere pri- 
« vilegio sibi concesso, die 15 Decembris 1633, a Rho Diio Dionysio Mon- 
«serrat, Visitatore instituto a Capitulo cathedrali, sede vacante, quo, 
«post laudabilem residentiam viginti annorum, ei competeret indultum 
«iubilationis cum iure ad omnes distributiones tam fundatas quam con- 
« ventionales sive adventitias, tum propter exsequias tum propter actus 
« generales devotionis; ita ut absens consideretur uti praesens in omnibus. 
« Cum autem ad valorem huius privilegii necessaria videretur venia 8S. Sedis, 
«ideo humiliter quaerit, utrum tolerari possit consuetudo immemorialis prae- 
« dicta, tum respectu distributionum fundatarum, cum respectu distributio- 
«num conventionalium ». 

Et Emus Episcopus Barcinonen., de voto rogatus, retulit: 1° non 
constare, utrum Capitulum cathedrale Barcinonense gauderet tune tem- 
poris facultatibus ad id necessariis; 2° alias civitatis Communitates gaudere 
generatim privilegio iubilationis favore beneficiati antiquioris, concesso ab 
Ordinario Barcinonensi a remotissimis temporibus; ita ut in quibusdam 
nullus annorum numerus praefigatur, in aliquibus vero assignetur nume- 
rus 40 annorum; 3° sibi videri opportunum, concedere privilegium iubi- 
lationis in casu, supposito annorum numero residentiae huic 8. C. bene- 
viso, ita ut Decanus lucrari possit, etiam absens, distributiones chorales 
quae sumuntur ex acervo generali Communitatis; 4° quoad functiones exse- 
quiales, vel in genere adventitias, adesse in praxi diversas consuetudines. 

In ulterioribus precibus iidem beneficiati insistunt in observantia num- 
quam interrupta 275 annorum, et addunt huiusmodi privilegium vergere 
in decorem status beneficiariorum, eosque alacriores reddere ad diligentius 
servitium exhibendum, et adprecantur, ut, « praevia benigna sanatione, si 

« necessaria putetur, supposito numero annorum residentiae S. Sedi bene- 


« viso, praedictum iubilationis privilegium favore Decani Communitatis 
« corroboretur et confirmetur, saltem quoad bona fundata. Quoad fructus 
« enim adventitios, decretum est die 3 Iulii 1908 a Vicario capitulari, quod 
« ad eos lucrandos requiritur actualis et personalis residentia ». Et dein 
acceptare videntur decisionem 8. C., qua excipiantur dies festi solemniores, 
v. g. Nativitatis D. N. I. C., Paschatis, Pentecostes, feriarum V et VI 
maioris hebdomadae, Titularis vel Patroni ecclesiae, B. V. M. a Monte- 
serrato, et Corporis Christi. Hodiernus vero Decanus exponit, quod ipse 
duos supra triginta annos laudabiliter servierit, etc., et supplicat pro 
manutentione in possessione huius privilegii, saltem sua vita durante, etiam 
ob timorem ne secus aliqua imminutio honoris vel famae sacerdotalis ei 
obveniret. 

His praehabitis quoad factum, animadvertendum est, quod particu- 
laris haee quaestio necessario ducit ad alteram generaliorem: an scilicet 
dari possit praescriptio aut consuetudo derogans decretis concilii Tridentini. 

Itaque sententiam, quae tenet nullas esse consuetudines Tridentinis 
decretis contrarias, plures maximae auctoritatis doctores tradunt, quos 
inter Benedictus XIV (Instit. eccl., 60, n. 7); Pitonius (De controv. patron., 
tom. 1, all. 5); De Luca (De iurisd., disc. 95,n. 7). E contra fere communis 
videtur doctrina, quae docet cum Covarruvias (Variar. resol., lib. 3, cap. 13, 
n. 4), «quod legi vel canoni, non obstante clausola vel decreto irritante, 
« contraria consuetudo introduci possit; cum decretum irritans solum abro- 
« get consuetudinem praeexsistentem vel futuram, durantibus iisdem cir- 
« cumstantiis ». Huic sententiae subscribunt De Angelis (Prael. iur. can., 
lib. 1, tit. 4, n. 12) et S6ll (De praescript., part. 2, cap. 4, § 12). 

Cum igitur quaestio dirimi omnino non possit ex sola doctorum aucto- 
ritate, recurrendum est in casu ad praxim Romanorum Tribunalium et 
praesertim huius 8. Congregationis, ex qua demonstratur, « nullum licere 
« violare Tridentinum decretum ex solo titulo contrariae consuetudinis », 
ut habet Bouix (De prince. iur. can., part. 2, sect. 6, cap. 4, § 2, punct. 2, n. 4). 

Iamvero indultum iubilationis originem quidem repetit ex consuetu- 
dine introducta, sed vim habuit ex auctoritate Gregorii XIII, qui decla- 
ravit, illas consuetudines tolerari posse, veluti dispensando vel gratiam 
concedendo. Sacra vero Concilii Congregatio, menti inhaerens Summi Ponti- 
ficis, gratiam illam suis limitibus cireumscripsit, quorum principalis est: 
«dummodo, examinatis punctaturarum libris, de continuo et laudabili 
« quadraginta annorum servitio legitime constet ». Ex his concluditur, 
consuetudinem in themate sustineri non posse, quippe contraria concilio 
Tridentino, et non cireumscripta limitibus a 8. C. Concilii positis. 

Haec insuper sustineri nequit etiam ex eo quod careat conditionibus 
necessariis ad veram consuetudinem constituendam. Nam primo intro- — 
ducta non videtur ab habente potestatem; quod, iuxta Rotam, decis. 78, 
n. 99, coram Ansaldo, «de essentialissimo est consuetudinis requisito ». 
Caret insuper alio requisito pariter essentiali, id est introducta dici nequit 
a maiore parte Communitatis, quia consuetudo isthaec, concedendi in- 
dultum iubilationis post viginti annorum servitium, communis non est 
aliis ecclesiis eiusdem vel similis constitutionis. 

Ex altera parte, consuetudo favens privilegio concesso decano Com- 
munitatis SS. Iusti et Pastoris, cum integrum relinquat chorale servitium, 
nou videretur contraria decreto concilii Tridentini, sess. 24, cap. 12 de 
reform., et Constitutioni Benedictus Deus Pii IV: non enim respicit consue- 
tudo ista omnes beneficiarios illius Communitatis, quibus scilicet concedat 
posse a choro abesse singulis annis ultra tres menses, sed unice antiquio- 
rem ex iis, seu Decanum. 

Nec eidem deesse videntur characteres verae consuetudinis. Nam non 
valet ratio deducta a decisione 8S. Rotae, requirente ut consuetudo intro- 
ducatur ab habente potestatem; quia illa conditio vel respicit casum diver- 
sum, vel requirit bonam fidem in consuetudine introducenda, quae con- 
ditio hodie non amplius admittitur communiter a doctoribus. Quod optime 
iuvari videtur ex ipsius consuetudinis diuturnitate; nam haec viguit per 
274 annos, et numquam interrupta dicitur, nec per tantum temporis spa- 
tium umquam fuit a tot Episcopis Barcinonensis ecclesiae reprobata, vel 
in dubium revocata. Proinde consuetudo huiusmodi vere immemorialis 
esse videtur, quae meliorem constituit titulum, et praesumere facit ipsum 
apostolicum privilegium. 

Quod si, hisce non obstantibus, quominus admitti possit, obsit exi- 
guus annorum servitii numerus, iidem beneficiarii videntur postulare, ut 
a S. Sede hoc impedimentum e medio tollatur, augendo numerum anno- 
rum servitii, aut excipiendo ab indulto nonnullos solemniores dies. 

Haec quoad exemptionis privilegium. Ad eiusdem extensionem ‘vero 
circa fructuum perceptionem, quod attinet, cum beneficiarii videantur 
recessisse a proposito primitus expresso extendendi illud ad perceptionem 
quorumcumque adventitiorum; satis provisum erit, si remittantur ad deci- 
siones in Novarien. 2 Octobris 1677, et in Lunen. Sarzanen. 30 Septem- 
bris 1684, in quibus statuitur, iubilato competere perceptionem omnium 
distributionum et anniversariorum fixorum, et eorum in quibus non est 
cautum a testatoribus, ut interessentes tantum participare debeant. 

RESOLUTIO. — Emi Patres S. C. Concilii, in plenis comitiis diei 27 Fe- 
bruarii 1909, respondendum censuerunt: Supplicandum SS.mo pro gratia 

iubilationis, cum solitis clausulis, favore hodierni Decani, et pro gratia ut 
in posterum Decani pro tempore, post continuum et laudabile servitium 40 
annorum, gaudeant privilegio iubilationis. 

Facta vero relatione in audientia diei 14 Martii 1909, Ssmus D. N. 
Pius PP. X gratias, iuxta votum Emorum Patrum, indulgere dignatus est. 


L. RS. Iulius Grazioli, Subsecretarius. 
VICARIATUS AFRICAE MERIDIONALIS 
PRAECEDENTIAE 


IN CONVENTU VICARIORUM APOSTOLICORUM AFRICAE MERIDIONALIS PRAE- 
CEDENTIA SPECTAT AD ANTIQUIOREM IN MUNERE VICARII, 


Die 27 Februarii 1909 


SYNOPSIS DISCUSSIONIS. — A 8. Congregatione de Propaganda Fide ad 
sacram Congregationem Concilii transmissae fuerunt litterae Vicariorum 
apostolicorum Africae meridionalis, in quibus sequens proponitur dubium: 
« Anno elapso benigne indulsit 8S. Congregatio de Propaganda, ut Prae- 
«sules Sud-Africani conventum inter se habere possent, eo fine ut res 
« tractarent concernentes bonum religionis in ista regione. Nunc vero dubi- 
« tatur, quisnam ex eis praeesse debeat tali conventui. Dubium ex hoc 
« oritur quod unus ex eis, nempe R. P. D. Rooney, licet consecratus Epi- 
« scopus anno 1886, nonnisi die 19 Februarii 1908, morte R. P. D. Leo- 
« nard, munere Vicarii apostolici Districtus occidentalis Promontorii Bonae 
«Spei implere incepit. Quaeritur igitur, utrum prioratus inter Praesules 
« praedictos computari debeat a die ad Episcopatum evectionis, an vero a 
« die officii Vicarii apostolici suscepti a coadiutore cum iure, post mortem 
« coadiuti ». 

Super huiusmodi dubio votum unius ex apostolicarum caeremoniarum 
magistris exquisitum est, cuius en summa. 

Episcopales conventus, quos hodie vulgo vocant Conferenze, locum 
quasi tenent synodorum provincialium, nullo tamen respectu habito ad 
provinciarum ecclesiasticarum limites, ac sine loci determinatione. Ubi 
autem datae sunt ab Apostolica Sede peculiares instructiones, is designatus 
est praeses et moderator earum, qui gradu et antiquitate in ecclesiastica 
Hierarchia praestaret. Ubi vero instructio eiusmodi non habeatur, eadem 


tamen videtur norma sequenda. Vicarii Apostolici episcopali titulo aucti 

sunt, gradu proinde sunt pares: manet antiquitas uti distinctionis criterium. 
Num antiquitas ordinis, an vero officii? Ad iuris normam primus est praela- 
tionis titufus iurisdictio (Cfr. Santi—-Leitner, de maior. et obed., lib. 1, tit. 33, 
n. 2). Caeremoniale Episcoporum, lib. I, cap. 4, n. 4, ete. aperte praecipit, 
in propria dioecesi, gaudere Episcopum praecedentia super omnes ceteros 
Praelatos, exceptis dumtaxat Cardinalibus, proprio Metropolitano et Nun- 
tiis apostolicis cum facultate Legati a latere. Et S. Rituum Congregatio, 
ad praecedentiam statuendam inter Episcopos extra propriam dioecesim, 
non consecrationem sed electionem considerat (n. 270), et praecise decre- 
tum consistoriale super expeditione ecclesiae (n. 734). Sacra Congregatio 
EE. et RR., die 24 Aug. 1889, in sua instructione pro conventibus, ab Epi- 
scopis italicarum regionum habendis (§ 3), praescribit: «Il Prelato pit 
«degno per grado e anzianita nella ecclesiastica Gerarchia avra la presi- 
«denza nelle adunanze episcopali di ciascuna regione ». Similiter eadem 
S. C., die 22 Iulii 1908, in sua instructione pro episcopalibus conventibus 
dioecesium Austriae (§ 4), praescribit: « Episcoporum conventus, sive ple- 
«narios sive peculiares, convocet ac moderetur, qui inter congressuros, 
« gradu, antiquitate in ecclesiastica Hierarchia ceteris praeest, eique pa- 
«rere cuncti teneantur, in iis quae coetum spectant ». Episcopus mere 
titularis non habet votum decisivum in synodo provinciali, neque supra 
ceteros gaudet praecedentia, licet ante consecrationem acceperit, nec con- 
siderari potest ut Episcopus exemptus, quaemadmodum declaravit 8S. Con- 
gregatio Concilii in una Aquen. die 25 Augusti 1850. Potest in confirma- 
tionem afferri optio, quae datur inter Patres Cardinales: Diaconus Cardi- 
nalis, videlicet, optavs ordinem presbyteralem, praecedit ceteros presby- 
teros Cardinales post se creatos, quia non ordo, sed dignitas consideratur. 
Neque desunt exempla, quae praxim in casibus peculiaribus indicent: 
ita, v. gr., in synodo regionis cuiusdam in Sinis, anno 1880, praefuit loannes 
Timoleon Raimondi, Episcopus anno 1874 electus, Vicarius apostolicus; 
dum Thomas Gentili, Episcopus anno 1868 electus, coadiutor alterius Vi- 
carii apostolici absentis, ab eodemque delegatus, postremum tenuit locum. 

Prior igitur titulus praelationis est antiquitas iurisdictionis, et non 
ordinis; unde, in casu, nihil haesitandum: ius favere dicendum est Vicario 
apostolico antiquiori. — Coadunantur praeterea hi, non tamquam Epi- 
scopi, sed tamquam Vicarii; ceterum et in provincialibus synodis praela- 
tionis titulus est iurisdictio. Quaedam exceptio in casibus particularibus 
nil officit; neque obstat, Vicarios iurisdictionem exercere alterius nomine, 
hi enim a supremo Principe illam accipiunt, quae officio inhaeret, et in 
iure continetur: superior est praeterea iurisdictioni Vicariorum generalium, 


qui cuilibet dioecesanae dignitati praecedunt. 


| 

Decisio. — Et Emi Patres 8S. C. Coneilii, in generali conventu diei 
27 Februarii 1909, responderunt: Praecedentiam in casu spectare ad Prae- 
sulem, qui antiquior est in munere Vicarii apostolici. 

Facta vero relatione in audientia diei 14 Martii 1909, Ssmus resolv- 
tionem Emorum Patrum approbare dignatus est. 

L. Iulius Grazioli, Subsecretarius. 


S. CONGREGATIO RITUUM 


DECRETUM 


QUO INSTITUITUR COMMISSIO OECONOMICA PRO SOLEMNI CANONIZATIONE BEA- 
TORUM IOSEPHI ORIOL ET CLEMENTIS HOFBAUER. 


Sanctissimus Dominus noster Pius Papa X, summopere cupiens ut 
canonizationis proxime adventurae solemaia cum omni decore celebrentur, 
in audientia habita, subsignata die, a subscripto sacrae Rituum Congre- 
gationis Secretario, constituere dignatus est Commissionem, quae, spe- 
ciali munere praestitute, oeconomica appellatur; eamque constare voluit 
ex infrascripto Cardinali sacrae Rituum Congregationi Praefecto, tam- 
quam Praeside, et Rmis Diiis Protonotario apostolico, Promotore sanctae 
Fidei, Praefecto apostolicis caeremoniis, Assessore ac Subpromotore, Sub- 
stituto, ac subscripto Secretario, necnon Praelato qui causarum Postu- 
latoribus est praepositus. Contrariis non obstantibus quibuscumque. Die 
10 Februarii 1909. 

Fr. 8S. CARD. MARTINELLI, Praefectus. 


L. & S. 


D. Panici, Archiep. Laodicen., Seeretarius. 


CONGREGATIONIS SANCTISSIMI REDEMPTORIS 
PROVINCIAE HOLLANDICAE 


SPECIALIS INDULGETUR MODUS PURIFICANDAE PYXIDIS IN LEPROSORUM 
HOSPITIS. 


Mathias Raus, congregationis SS. Redemptoris superior generalis, 
SS. Rituum Congregationi ea quae sequuntur humillime exposuit, nimirum: 
In Vicariatu apostolico Surinamensi, quem S. Sedes provinciae nostrae 
Hollandicae commisit, duo exsistunt leprosorum hospitia, quibus sacer- 


dotes nostri curam spiritualem impendunt: quo in caritatis exercitio, iam 

quatuor ex patribus lepram ipsi contraxerunt, et mortui sunt. Quum igitur 


tantum sit contagionis periculum, quod et medici agnoscunt, opportunum 
esse videtur, ut etiam in purificanda sacra pyxide maximae adhibeantur 
cautelae. Hactenus patres nostri, servatis Rubricis, purificationem illam 
perfecerunt, sumptis minutis particulis, quae forte remanserant. In his 
vero facile est, ut reperiantur fragmenta, quae labia et salivam leprosorum 
tetigerint. Haec quum ita sint, idem orator Sanctitati Vestrae supplicat, 
ut sacerdotes nostri, tum in praedictis, tum in aliis forte erigendis lepro- 
sorum hospitiis, abstinere possint a sumenda sacrae pyxidis purificatione: 
quae reposita per octo aut quindecim dies in tabernaculo, dein in sacra- 
rium infundatur. 

Sacra porro Rituum Congregatio, ad relationem subscripti Secretarii, 
exquisito voto Commissionis liturgicae, reque accurate perpensa, ita rescri- 
bendum censuit: Paretur super altari vasculum cum aqua et stuppa seu 
gossypio, in quod vasculum purificatio pyxidis modo solito peragenda, 
immittatur, eaque quamprimum fieri poterit, in sacrarium iniiciatur. 

Atque ita rescripsit ac indulsit, die 19 Februarii 1909. 


Fr. 8S. CARD. MARTINELLI, Praefectus. 
L. 8 S. + D. Panici, Archiep. Laodicen., Secretarius. 


ATREBATEN. 


INDULGETUR BREVIS QUORUNDAM ALTARIUM FIXORUM RECONCILIATIO, QUO- 

RUM MENSA CUM SEPULCRO RELIQUIARUM PERMANSIT. 

Rmus Diius Alfridus Williez, Episcopus Atrebaten., sacrorum Rituum 
Congregationi reverenter exposuit, in sua dioecesi nonnulla haberi altaria 
fixa, quae pristinam consecrationem amiserunt, quia tabula separata fuit 
a basi. Sed quum in casu non fuerit apertum sepulcrum reliquiarum, 
ideirco idem Rmus Episcopus orator postulavit, utrum sufficiat sancto 
chrismate inungere coniunctiones mensae cum basi in quatuor angulis, 
recitatis duabus orationibus Maiestatem tuam et Supplices te deprecamur, 
iuxta Pontificale romanum? 

Et sacra Rituum Congregatio, ad relationem subscripti Secretarii, 
exquisita Commissionis liturgicae sententia, reque sedulo expensa, rescri- 
bendum censuit: Affirmative, de speciali gratia, ad mentem decreti n. 3829 
Gnesnen., 8 Iunii 1894, ad I. 

Atque ita rescripsit et indulsit, die 22 Martii 1909. 


Fr. 8. CARD. MARTINELLI, Praefectus. 
+ D. Panici, Archiep. Laodicen., Secretarius. 


L. & S. 

URBIS ert ORBIS 


ADPROBANTUR LITANIAE IN HONOREM 8S. IOSEPH SPONSI B. MARIAE YV., 


EISQUE ADNECTITUR INDULGENTIA. 


Sanctissimus Dominus noster Pius Papa X, inelytum patriarcham 
S. Ioseph, divini Redemptoris patrem putativum, Deiparae virginis spon- 
sum purissimum, et catholicae Ecclesiae potentem apud Deum patronum, 
cuius glorioso nomine a nativitate decoratur, peculiari atque constanti 
religione ac pietate complectitur. Hine supplicibus enixisque votis et pre- 
cibus plurium sacrorum Ecclesiae Antistitum et Praepositorum ordinum 
religiosorum, praeeunte Abbate generali Cisterciensium reformatorum, 
libenter obsecundans, suorum Decessorum fel. ree. Pii 1X et Leonis XIII 
exempla, acta et decreta de cultu ipsius 8. Ioseph edita, toto animo ac 
voluntate per hoc novum decretum prosequi statuit. Eapropter, quo omnes 
et singuli christifideles, cuiusvis sexus, status et conditionis, cum filiali ac 
religioso affectu ac firma solidaque spe eximias Nazarenae Familiae nu- 
tritii et custodis virtutes frequenter recolant ac studiose imitentur, vali- 
damque opem, praesenti tempore, humanae familiae ac societati con- 
gruentem, iteratis invocationibus ferventer implorent, Litanias in hono- 
rem 8. Ioseph, sacrorum Rituum Congregationis examini ac iudicio sub- 
iectas, atque ab ipsa dignas adprobatione recognitas, de eiusdem sacrae 
Congregationis consulto, ac referente infrascripto Cardinali Praefecto et 
Ponente, apostolica sua auctoritate adprobavit; easque in vulgus edi, 
atque in libris liturgicis, post alias Litanias iam adprobatas, inseri ita 
indulsit, ut in universa Ecclesia, tum private tum publice, recitari et decan- 
tari valeant. Insuper eadem Sanctitas Sua omnibus et singulis christifi- 
delibus has Litanias in honorem sancti patriarchae Ioseph persolventibus, 
tercentum dierum indulgentiam, semel in die lucrandam, et animabus in 
expiatorio carcere detentis etiam applicabilem, benigne concessit. Con- 


trariis non obstantibus quibuscumque. Die 18 Martii 1909. 


Fr. 8. CARD. MARTINELLI, Praefectus. 


L. & S. 


tT D. Panici, Archiep. Laodicen., Seeretarius. 

LITANIAE DE 8S. IOSEPH 
Kyrie, eleison. 
Christe, eleison. 
Kyrie, eleison. 
Christe, audi nos. 


Christe, exaudi nos. 


Pater de coelis, Deus, miserere nobis. 
Fili, Redemptor mundi, Deus, » 


Spiritus sancte, Deus, » 


Sancta Trinitas, unus Deus, » 
Sancta Maria, ora pro nobis. 
Sancte Ioseph, ora pro nobis. 


Proles David inclyta, 
Lumen Patriarcharum, » 
Dei Genitricis sponse, 
Custos pudice Virginis, D 
Filii Dei nutritie, 
Christi defensor sedule, 

Almae Familiae praeses, 

Ioseph iustissime, » 
Ioseph castissime, » 
Ioseph prudentissime, 

Ioseph fortissime, » 
Ioseph obedientissime, 
Ioseph fidelissime, » 
Speculum patientiae, » 


Amator paupertatis, 


Exemplar opificum, » 
Domesticae vitae decus, » 
Custos virginum, » 
Familiarum columen, 


Solatium miserorum, 

Spes aegrotantium, p 

Patrone morientium, » 

Terror daemonum, » 

Protector sanctae Ecclesiae, » 

Agnus Dei, qui tollis peccata mundi, parce nobis, Domine 
Agnus Dei, qui tollis peccata mundi, exaudi nos, Domine. 
Agnus Dei, qui tollis peccata mundi, miserere nobis. 

Y. Constituit eum dominum domus suae. 
R. Et principem omnis possessionis suae. 
OREMUS 
Deus, qui ineffabili providentia beatum loseph sanctissimae Geni- 
tricis tuae sponsum eligere dignatus es: praesta, quaesumus; ut quem pro- 
tectorem veneramur in terris, intercessorem habere mereamur in coelis: 
Qui vivis et regnas in saecula saeculorum. Amen. 


PINNEN. 
DECRETUM REASSUMPTIONIS CAUSAE CANONIZATIONIS B. GABRIELIS A VIR- 


GINE DOLOROSA, CLERICI PROFESSI E CONGR. CLERIC. REG. EXCALC, A 
CHRISTI PASSIONE. 


Vertente anno millesimo nongenvesimo octavo, per litteras apostolicas, 
in forma Brevis, sanctissimi Domini nostri Pii Papae X in beatorum coe- 
litum albo relatus est ven. Gabriel a Virgine Perdolente, clericus professus 
e congregatione Passionis Domini; simulque in patriarchali basilica vati- 
cana eiusdem beatificationis caeremonia solemni ritu celebrata. Ex eo 
tempore, quum, per indultam atque adhibitam ipsi Beato venerationem, 
etiam christifidelium pietas cum fiducia in beatum Gabrielem excitata 
sit, praesertim per triduanas solemnitates in eius honorem pluribus in 
locis atque dioecesibus, de speciali privilegio institutas, clementissimus 
Deus, semper mirabilis in Sanctis suis, ita exoratus, thesauros misericordiae 
suae aperuisse atque prodigia patrasse asseritur, non minus ad ipsorum 
fidelium religionem ac spem remunerandam, quam ad sui dilecti servi 
gloriam in terris promovendam ac propagandam. Hine, instante KRmho 
P. Germano a sancto Stanislao, praefatae congregationis Postulatore ge- 
nerali, attentisque obsequentissimis litteris postulatoriis quaorumdam Rmo- 
rum Archiepiscoporum atque Episcoporum, praecipue dioecesium in quibus 
supradicta prodigia ad intercessionem novensilis Beati divinitus obtigisse 
feruntur, Emus et Rmus Diius Cardinalis Iosephus Calasanctius Vives 
y Tuto, loco et vice Emi et Rmi Diii Cardinalis Dominici Ferrata huius 
causae Ponentis seu Relatoris, in ordinariis sacrorum Rituum Congrega- 
tionis comitiis, subsignata die, ad Vaticanum coadunatis, sequens dubium 
discutiendum proposuit: « An sit signanda Commissio reassumptionis causae 
«in casu et ad effectum de quo agitur? ». Et Emi ac Rmi Patres sacris 
tuendis Ritibus praepositi, post relationem ipsius Emi Cardinalis Po- 


nentis, audito etiam R. P. D. Alexandro Verde sanctae Fidei Promotore, 

re sedulo expensa, respondendum censuerunt: « Affirmative, seu Com- 
«missionem reassumptionis causae esse signandam, si Sanctissimo pla- 
« cuerit ». Die 9 Martii 1909. 

Quibus omnibus sanctissimo Domino nostro Pio Papae X per infra- 
seriptum Cardinalem sacrae Rituum Congregationis Praefectum relatis, 
Sanctitas Sua sententiam sacrae ipsius Congregationis ratam habens, 
propria manu signare dignata est Commissionem reassumptionis causae 
canonizationis praefati beati Gabrielis a Virgine Dolorosa, clerici professi 
e congregatione Clericorum regularium excaleeatorum a Christi Passione, 


die 18, eisdem mense et anno. 
Fr. 8. CARD. MARTINELLI, Praefectus. 


L. & SB. + D. Panici, Archiep. Laodicen., Secretarius. 


V1 
DECRETUM seu INSTRUCTIONES 
DE CANTIBUS CONCINNANDIS EDENDISQUE AD OFFICIA PROPRIA ALICUIUS 
ECCLESIAE VEL INSTITUTI. 


Sacra Rituum Congregatio necessarium atque opportunum iudicavit, 
quasdam instructiones seu leges circa cantus concinnandos atque edendos, 
Officia propria alicuius ecclesiae vel instituti respicientes, statuere ac 
evulgare. Quae quidem instructiones seu leges, in audientia diei 24 ver- 
tentis mensis martii a sanctissimo Domino nostro Pio Papa X approbatae 
ac sancitae, sunt quae sequuntur: 

1° Praeter cantus, qui in editione vaticana habentur, alii exstant 
non pauci, qui, quum et ipsi ad usum liturgicum, licet peculiaris tantum 
loci, pertineant, propterea omnino debent (decr. 11 Aug. 1905, V, VI) ad 
formam gregorianam concinnari, aut certe reduci, ut inde possint sacro- 
rum Rituum Congregationis approbatione muniri. 

2° Istiusmodi cantus, quamvis non universam spectent Ecclesiam, 
nihilominus in potestatem cedunt Sedis Apostolicae, quae eos approbando 
facit suos, ac pleno prorsus iure potitur de forma usuque eorum admit- 
tendis, tollendis, limitandis et ita quidem moderandis, ut cantus etiam 
proprii singularum ecclesiarum cum typicis et inter se concordent. 

3° Nee tamen ista suprema Sedis Apostolicae potestas super litur- 
gicas cantilenas impedit, quominus firma maneant possessoribus con- 
sueta proprietatis iura, scilicet: 

a) Ordinario, super ecclesiae suae Proprium, sumptum quidem uni- 


verse; minime vero in partes, nisi omnino speciales; 

b) auctori vel editori primo, si agatur de melodiis vel de aliquo 
Proprio cuipiam ecclesiae non reservatis, ut esset, v. g. Kyrie in Ordinario 
Missae extra editionem typicam approbatum, aut Proprium regionale; 
quae tamen, decennio elapso, publici iuris fiant, salvo semper Sedis Apo- 
stolicae dominio. 

4° Praedictorum autem iurium usus sic temperetur, ut nullus Ordi- 
narius, auctor vel editor, obstare queat, quominus alii, si conditiones 
infra notatas impleant, aliquem cantum proprium, suo verborum contextu, 
ut par est, instructum, typis pariter evulgent. 

5° Quivis editor, cantus huiusmodi typis mandare cupiens, ad id admit- 
tatur a legitimo possessore, dummodo huic fidem faciat: a) de sufficienti 
ad rem perficiendam facultate et peritia: b) de praestanda eidem possessori 
debita remuneratione, cuius scilicet pretium excedere nequeant duplum 
expensae ad primam confectionem requisitae. 

6° De moderatoribus supremis alieuius religiosi instituti idem valeat 
quod supra de Ordinariis sancitum est, peculiaribus tamen servatis privi- 
legiis a Sancta Sede antehac concessis. 


Contrariis non obstantibus quibuscumque. Die 24 Martii 1909. 


Fr. 8S. CARD. MARTINELLI, Praefectus. 


L. S. 


t D. Panici, Archiep. Laodicen., Secretarius. 


SACRA ROMANA ROTA 


ALEXANDRINA 
[URIS PATRONATUS 


Pio PP. X feliciter regnante, Pontificatus Dominationis Suae anno sexto, 
RR. PP. DD. Guilelmus Sebastianelli Ponens, Seraphinus Many et Fran- 
ciseus Heiner, Auditores de turno, in causa Alexandrina—[urispatronatus 
inter baronem Alerandrum Guidobono—Cavalehini—Garofoli actorem, reprae- 
sentatum per legitimum procuratorem Angelum @ Alessandri advocatum, et 
Curiam dioecesanam Alexandrinam conventam, repraesentatam per legi- 
timum procuratorem Vincentium Sacconi advocatum, die 15 Martii 1909 
sequentem definitivam tulerunt sententiam. 

Super archipresbyteratu, quae secunda dignitas exsistit in maiori 
ecclesia Alexandrina cum adnexa cura animarum, Leo X P. M. per Bul- 


lam Sincerae devotionis, 15 Augusti 1518, Ioanni Luchino de Arnutiis tune 

archipresbytero praedictae maioris ecclesiae iuspatronatus concessit his 
verbis: « Tibi (loanni Luchino) postquam fructus, reditus et proventus 
« praedictos... ad tertiam partem illorum de bonis tuis, etiam immobilibus 
« auxeris, et ex genitore tuo per lineam masculinam descendentibus, et 
«ipsa linea deficiente aliis ex familia, seu agnatione de Arnutiis..., aucto- 
«ritate apostolica, tenore praesentium, perpetuo reservamus, concedimus 
«et assignamus, decernentes ius patronatus et praesentandi huiusmodi, 
«non iuris fictione, seu privilegio, sed vere laicorum tantum, etiam Princi- 
«pum, et ex fundatione et dotatione competere ». Post apostolicam hane 
concessionem Arnutiorum familia iuspatronatus exercuit usque ad annum 
1813, quo exaruit linea agnatitia de Arnutiis per mortem cuiusdam I[or- 
dani, qui duas filias reliquit, Gabrielam scilicet, nuptam Marchioni Hanni- 
bali Fansone de Clavesana, atque Angelicam, matrimonio iunctam baroni 
Alexandro Guidobono-Cavalchini-Garofoli. Et cum anno 1837 archipres- 
byteratus vacaverit, Gabriela primogenita Iordani et exinde eius descen- 
dentes masculi iuspatronatus continuo experti sunt. Cunctis tandem ma- 
sculis defectis ex Gabriela an. 1898, superfuit linea masculorum descen- 
dentium ex sorore Angelica, in persona baronis Alexandri Cavalchini-Ga- 
rofoli. Hic certior factus, Alexandrinum Antistitem, vigore facultatum a 
Summo Pontifice vivae vocis oraculo obtentarum, per decretum, archi- 
presbyteralem dignitatem separasse a praebenda cum adnexa cura ani- 
marum, promovendo archipresbyterum ad archidiaconatum, ac libere alteri 
clerico vacantem archipresbyteratum contulisse, contra episcopale de- 
cretum recursum habuit ad 8. C. Concilii. Instaurato vero per Constitu- 
tionem, numquam satis laudandam, Sapienti consilio, 8S. R. Rotae tribu- 
nali, ex speciali Pontificis commissione diei 19 Nov. 1908, ad hune 8. Or- 
dinem quaestio deducta est, proposito dubio: An constet de iurepatronatus 
favore baronis Cavalchini-Garofoli, ita ut eidem praeiudicatum fuerit per 


decretum Episcopi Alexandrini in casu. 


Neminem latet, iuspatronatus concessum a fundatore illis, qui sunt 
de familia aut agnatione simpliciter et absolute, non addita particula 
taxativa tantum aut simili, exstincta familia atque agnatione, transire ad 
haeredes agnatorum, etiam extraneorum, quia cum patronatus ex pro- 
visione iuris communis transeat ad haeredes, provisio hominis concedentis 
iuspatronatus illis, qui sunt de familia aut agnatione, non obstat quin, 
illis deficientibus, ex provisione legis transeat ad haeredes. Praestantis- 
sima haee, atque in foro recepta sententia, ac pluribus decisionibus fir- 
mata a S. Rota, praesertim in decisione 385 coram Robusterio, non solum 
viget in iurepatronatus, quod acquiritur ex dotatione, aut fundatione, 

quando nempe quis, accedente Ordinarii auctoritate, certa bona ecclesiae 


donat, ut in eisdem unus ex clericis ecclesiastico munere functurus insti- 
tuatur, sed etiam in iurepatronatus obtento ex augmento dotis, quando 
augmentum plus importat, quam antiquus reditus, vel aequat omnino. 
Tune enim vera dotatio beneficii fingi potest: ad summum aeque ex iu- 
stitia et ex gratia concessum iuspatronatus videtur; at quando aequalis 
est causa, potior habenda est ratio iustitiae quam gratiae (Pitonius, Discept. 
ecel., 33, n. 10). Quod autem Ioannes Luchinus augmentum dotis assigna- 
verit, quod tertiam partem redituum praetergrederetur, manifestum fit 
ex instrumento, quo dotatoris procurator constare fecit valorem tum dotis 
praeexsistentis, tum bonorum hine inde assignatorum. Nec satis; etenim 
post editam Bullam Hadriani VI Accepto, qua Pontifex revocavit omnia 
privilegia ivrispatronatus concessa ob augmentum tertiae partis dotis, ex 
dispositione testamentaria praefati Lloannis Luchini, haeredes altero pu- 
blico instrumento, archipresbyteratus dotem auxerunt summa, acceptata 
a Capitulo maioris ecclesiae Alexandrinae, scutatorum centum et quin- 
quaginta. Longe proinde erat a mente membrorum Capituli ecclesiae 
Alexandrinae, exstinctum fuisse iuspatronatus familiae de Arnutiis. 

Quod autem praedictum augmentum dotis in casu, non solum tertiam 
partem redituum superaverit, sed eos coaequaverit aut superaverit, lucu- 
lenter fit ex decisione huius 8S. Ordinis coram Dunozetto, an. 1648. Cum 
enim Episcopus Alexandrinus clerico praesentato ab Arnutiis libere con- 
tulisset vacantem archipresbyteratum, iidem ab hoe tribunali recogniti 
fuere tamquam veri patroni, ob centenariam possessionem iurispatronatus, 
quae possessio facit praesumere titulum meliorem de mundo, seu titulum 
verae fundationis aut dotationis. Et notandum quod rotalis decisio lata 
fuerit post duas collationes praefati archipresbyteratus, factas a Sede Apo- 
stolica favore quorundam Massobrii et Boidi. 

Prolata rotali decisione, i. e. ab an. 1648 usque ad annum 1837, sci- 
licet per 189 annos, in toto suo robore viguit iuspatronatus, ita ut, quoties 
vacaverit archipresbyteratus, semper praesentaverint patroni, et singulae 
praesentationes effectum suum semper sortitae sint; inter tot provisiones 
una memoratur provisio apostolica, an. nimirum 1735, cuius tamen ratio 
facile redditur; agebatur enim de reservatione pensionis favore cuiusdam 
cognati de Arnutiis, at scitum in iure est, reservationem pensionis ad 
solum Pontificem spectare. Ceterum etiam in hoe casu clericus a patrono 
praesentatus in archipresbyteratu a Romano Pontifice institutus fuit. 

Nec potest enervari haec praescriptio ex eo quod initium sumat ex 
titulo infecto, cum actor actionem suam videatur fundare in Bulla Leo- 
nis X. Etenim, quamvis patronus unum titulum insufficientem in iudicio 

producat, exinde non sequitur, quod altero meliori careat, cum inclusio 
unius non sit necessaria exclusio alterius (Rota, dec. 290, n. 6). Neque qui 
titulum producit, se ad illum ita coarctare censetur, ut prohibeatur novum 
titulum ex plusquam centenaria productum allegare, cum privilegia sint 
multiplicabilia, praesertim in beneficialibus, ubi datur multiplicatio titu- 
lorum, uti animadvertit R. D. P. Ansaldus in Adn. ad decis. 38, n. 17. Ratio 
est, quia centenaria et in casu quasi tercentenaria omnia possibilia et 
omnia necessaria praesumit, et signanter in subiecta materia iurispatro- 
natus, non obstante quod constet de eius initio ex titulo infecto, praesumit 
titulum novum, vel redotationis ex integro, vel supplementum primae 
dotis insufficientis, quia verosimile non est, tanto temporis decursu, Epi- 
scopos Alexandrinos admisisse praesentationes ex parte eorum, qui veri 
et legitimi patroni non exstitissent (Pitonius, De contr. patron., alleg. 58). 

Praefatae quasi tercentenariae observantiae accedit quod archipresby- 
terales provisiones ecclesiae Alexandrinae numquam, duobus aut tribus 
casibus exceptis, ab Apostolica Sede peractae fuerint. Id constat ex testi- 
monio Curiae ipsius Alexandrinae, quae, vacante archipresbyteratu in 
mensibus reservatis, etiam post exstinctionem lineae agnatitiae de Arnutiis, 
testatur, patronos suum ius praesentandi semper exercuisse, Ordinario- 
rum interveniente approbatione. lam vero exploratissimi iuris est, quod si 
patronus in quasi possessione praesentandi in mensibus apostolicis per de- 
cursum centum annorum, absque eo quod ostendatur, beneficium adeo 
longaevi temporis intercapedine fuisse unquam a 8. Sede collatum, tam- 
quam de reservato, vigore Regulae, tune « etiamsi appareat iuspatronatus 
«fuisse acquisitum ex privilegio mere gratioso, adhuc reputari debet ac 
« si fuisset obtentum ex causa maioris vel coaequalis dotationis, cum, vi- 
« gore centenariae inducentis iuridicam praesumptionem melioris et magis 
« proficui tituli patrono favorabilis, allegari possit novus titulus ex vera 


« fundatione, dotatione aut illius coaequali » (Riganti in part. J, reg. IX, 
n. 346). 

Cum ex allatis sat evidenter constet de iurepatronatus favore baro- 
nis Guidobono—Cavalchini-Garofoli, dubitandum non est iuribus patroni 
derogatum fuisse per Antistitis Alexandrini decretum, sive quod separa- 


verit dignitatem archipresbyteralem a sua praebenda curam animarum 
adnexam habente, sive quod archipresbyteratum libere contulerit. 

Nee dicatur, Episcopum haee omnia peregisse vi facultatum extraor- 
dinariarum ipsi a R. Pontifice in quodam oraculo vivae vocis concessa- 
rum; nam scitum omnino est ex regula xv Cancellariae, Romanum Pon- 
titificem « per quamcumque signaturam seu commissionem, aut gratiam, 


« vel litteras apostolicas... etiam ex motu proprio, et ex certa scientia », et 

a fortiori per simplex et nudum oraculum vivae vocis, non intendere, ut 
cuiquam ius sibi quaesitum quomodolibet tollatur. 

Quibus perspectis ac mature perpensis, 

invocato Christi nomine, Nos infrascripti Auditores pro tribunali seden- 
tes, ac solum Deum prae oculis habentes, dicimus, pronunciamus, decerni- 
mus, declaramus et sententiamus, constare de iurepatronatus favore ba- 
ronis Cavalchini—Garofoli in casu, eidemque praeiudicatum fuisse per de- 
eretum Episcopi Alexandrini. 

Victum praeterea victori in expensis condemnamus, quarum taxa- 
tionem Nobis, vel cui de iure in posterum reservamus. 

Ita pronunciamus, mandantes Ordinariis locorum et ministris tribu- 
nalium, ad quos spectat, ut exsecutioni mandent hanc sententiam, et adver- 
sus reluctantes procedant ad normam sacrorum canonum, et praesertim 
cap. 3, sess. XXV, de reform., Cone. Trid., iis adhibitis exsecutivis et coer- 
citivis mediis, quae magis efficacia et opportuna pro rerum adiunctis exsti- 
tura sint. * 


Romae, in sede tribunalis 8S. R. Rotae, die 15 Martii 1909. 


Franciscus Heiner. 
L. Seraphinus Many. 


Guilelmus Sebastianelli, Ponens. 
Sac. Taneredes Tani, Notarius. 


DIARIUM ROMANAE CURIAE 


S. CONGREGAZIONE CONCISTORIALE 
NOMINE 


16 Marzo 1909. — Con decreto concistoriale, da spedirsi per Bolla pontificia, 
il Sig. Valentino Ampuero, della Missione, é stato promosso alla sede cattedrale 
di Puno. 

— Con decreto concistoriale, da spedirsi per Bolla pontificia, il Sig. Emilio 
Lisson, della Missione, @ stato promosso alla sede cattedrale di Chachapoyas. 

18 Marzo.—Con decreto concistoriale, da spedirsi per Bolla pontificia, 
Mons. Giovanni Farrelly, direttore spirituale nel Collegio americano del Nord in 
Roma, é stato promosso alla sede cattedrale di Cleveland. 


* Quum adhue pendeant fatalia ad appellandum, sententia haec nondum in rem 
iudicatam pertransiit. 

S. CONGREGAZIONE DI PROPAGANDA FIDE 


NOMINA 


Il S. Padre con Breve apostolico si é degnato di nominare: 
27 Febbraio 1909. — Rho P. Giulio Giuseppe Cenez, della congregazione 
degli Oblati di Maria Immacolata, Vescovo titolare di Nicopoli e Vicario aposto- 
lico del nuovo Vicariato di Basuto—Land. 


S. CONGREGAZIONE DEI RIT! 


CONGREGAZIONE ORDINARIA 


9 Marzo 1909. — Nel palazzo apostolico vaticano si é tenuta la Congre- 
gazione ordinaria dei sacri Riti, nella quale, al giudizio degli E.mi e R.mi Signori 
Cardinali, componenti la medesima, sono state sottoposte le seguenti materie: 
1° introduzione della causa di beatificazione e canonizzazione della serva di Dio 
suor Maria Agnese Steiner, fondatrice del monastero delle Clarisse riformate, in 
Nocera; 2° conferma del culto da tempo immemorabile prestato al servo di Dio 
Bartolomeo Fanti, Carmelitano dell’antica osservanza, chiamato beato; 3° intorno 
alla concessione ed approvazione per tutta la Chiesa delle Litanie in onore di 
San Giuseppe, sposo di Maria vergine; 4° intorno alla concessione ed approva- 
zione della Messa e dell’Officio in onore del beato Gabriele dell’Addolorata, chie- 
rico professo Passionista; 5° intorno alla riassunzione della causa per la cano- 
nizzazione del medesimo Beato; 6° intorno alla concessione ed approvazione 
dell’Officio, della Messa e dell’elogio da inserire nel Martirologio in onore della 
beata Cristina vergine e dei beati confessori Potentino, Felice e Simplicio, per 
lVarchidiocesi di Colonia; 7° intorno alla conferma dell’elezione della beata Ver- 
gine Maria, Regina di tutti i Santi e Madre del bello Amore, volgarmente de la 
Cabeza, a Patrona principale della citta di Anduar, nella Spagna; 8° interno alla 
conferma di elezione della beata vergine Maria Immacolata a Patrona principale 
della diocesi di Huaraz nel Peri; 9° intorno alla revisione degli scritti della serva 
di Dio Maria Crocifissa di Rosa, fondatrice dell’istituto delle Ancelle della carita 
in Brescia; 10° e parimenti degli scritti della serva di Dio suor Maria Teresa del 
sacro Cuore di Gest (Teodolinda Dubouché) fondatrice della congregazione del- 
l’Adorazione riparatrice ; 11° e finalmente degli scritti della serva di Dio Anna 
Caterina Emmerich, monaca professa Agostiniana. 

SEGRETERIA DI STATO 
NOMINE 

Con biglietto della Segreteria di Stato, Sua Santita si é degnata di nominare: 

10 Marzo 1909. — 8S. Emza Rima il Signor Cardinale Vives y Tuto, Pro- 
tettore delle Religiose Oblate del SS.mo Redentore nella Spagna. 

17 Marzo. —8. Emza Rma il Signor Cardinale Ottavio Cagiano de Azevedo, 
Protettore dell’istituto delle Ancelle del 8S. Cuore di Gest, e dell’istituto delle 
Figlie di Maria Addolorata del Terz’Ordine di S. Francesco d’ Assisi, aventi ambe- 
due la casa madre in Cracovia. 

14 Marzo. — Mons. Giovanni Ferro, aiutante di studio nella S. Congrega- 
zione del Concilio. 

20 Marzo. — Mons. Gabriele Colatei, Uditore di seconda classe di Nunzia- 
tura, presso la Delegazione apostolica di Colombia. | 

— Il Rev. P. Benedetto Ojetti, d. C. d. G., Consultore della 5. Congregazione 


dei Riti. 


Con Breve apostolico, il Santo Padre si é degnato di nominare: 


Protonotario Apostolico ad instar participantium: 
5 Marzo 1909. — Il Rev. D. Sebastiano de Oliveira Xavier. 
Prelati domestici: 

12 Marzo 1909. — Il Rev. D. Giovanni Hiibner, dell’archidiocesi di Strigonia; 
—Il Rev. D. Francesco Koperniczky, della medesima archidiocesi; 
—Il Rev. D. Ferdinando Rott, della medesima archidiocesi. 
13 Marzo.—Il Rev. D. Luigi Ferretti, dell’archidiocesi di Ferrara. 
15 Marzo.— I Rev. D. Francesco Neissens, della diocesi di S. Antonio. 
16 Marzo. — Mons. Giovanni Giuseppe M. Cann, dell’archidiocesi di Toronto. 


ONORIFICENZE 
Sua Santita si é degnata di conferire le seguenti onorificenze: 
La Commenda con placea dell’Ordine di S. Gregiorio Magno al Visconte 


Gustavo du Pare; 

La Commenda dell’Ordine di 8. Gregorio Magno al Conte Gustavo Martini, 
ed al Sig. Stuart A. Coats; 

La Croce dell’Ordine di S. Silvestro al Conte Aimardo d’Ursel; 

Il Cavalierato dell’Ordine di 8. Gregorio Magno (classe civile) al Sig. Leone 
Guilloneau, capo del Segretariato dell’Opera di S. Francesco di Sales in Parigi; 

La Croce pro Ecclesia et Pontefice alla Contessa Amalia Visone-Rassini, di 


Torino. 

